লক্ষ্মীপুজোর আগের দিনই লক্ষ্মী এল আরবাজ-সুরার ঘরে

ওয়েব ডেস্ক: লক্ষ্মীপুজোর আগের দিনই লক্ষ্মী এল ঘরে। দ্বিতীয়বার বাবা হলেন অভিনেতা তথা প্রযোজক আরবাজ খান (Arbaaz Khan)। সুরার কোল আলো করে এল এক ছোট্ট ফুটফুটে কন্যা সন্তান। শনিবার হিন্দুজা হাসপাতালে দ্বিতীয় স্ত্রী সুরাকে ভর্তি করিয়েছিলেন আরবাজ খান (Arbaaz Khan)। তখন থেকেই সুখবরের অপেক্ষায় মুখিয়ে ছিলেন খান পরিবার থেকে অনুরাগীরা। অবশেষে নতুন অতিথির আগমন হল সেলিম খানের পরিবারে।

শনিবার মুম্বইয়ের পিডি হিন্দুজা হাসপাতালের বাইরে দেখা যায় আরবাজ ও সুরাকে। পাপারাজ্জিদের ক্যামেরায় ধরা পড়ে আরবাজ খানের ফোনে ব্যস্ত থাকার মুহূর্ত। সেই ছবি ইতিমধ্যেই সোশাল মিডিয়ায় (Social Media) ছড়িয়ে পড়েছে। বেশ কয়েকদিন আগেই রাজকীয়ভাবে সুরার সাধের অনুষ্ঠানের আয়োজন করেছিল খান পরিবার। খোদ সলমন খানও সেই সাধের অনুষ্ঠানে হাজির ছিলেন। আরবাজের বোন অর্পিতাকেও অনুষ্ঠানে শামিল হতে দেখা গিয়েছিল। আর এই মুহূর্তে খান পরিবারে খুশির হাওয়া। আরবাজ-সুরার ঘরে লক্ষ্মীর আগমনে মুখে হাসি ফুটেছে সকলেরই।

আরও পড়ুন: কলকাতায় অনুষ্ঠিত হল ‘কান্তারা চ্যাপ্টার ১’-এর বিশেষ প্রদর্শনী

উল্লেখ্য, টানা ১৯ বছর একসঙ্গে সংসার করার পর ২০১৭ সালে বলি তারকা মালাইকা অরোরার সঙ্গে বিবাহ বিচ্ছেদ হয় আরবাজ খানের। তাঁদের ২২ বছরের ছেলে রয়েছে। এরপর ২০২২ সালে পাটনা শুক্লা সিনেমার শ্যুটিং সেটে আরবাজের সঙ্গে পরিচয় হয় সুরার। প্রায় দু’বছর গোপনেই প্রেমের সম্পর্কে ছিলেন দুটিতে। তারপর ২০২৩ সালের ডিসেম্বরে আরবাজের সঙ্গে গাঁটছড়া বাঁধেন মুম্বইয়ের জনপ্রিয় মেকআপ আর্টিস্ট সুরা। আরবাজের থেকে বয়সে অনেক ছোট হওয়ায় অনেক সময়ে কটাক্ষের মুখেও পড়তে হয়েছে সুরাকে। তবে সেসব কানে না নিয়েই নিজেদের জীবনে এগিয়ে গিয়েছিলেন দুজনে। অগাস্ট মাসেই সন্তান আগমনের খবরে সিলমোহর দেন আরবাজ-সুরা। আর রবিবার নতুন সদস্য আসতেই এক নতুন অধ্যায় শুরু হল আরবাজ-সুরার জীবনে। যদিও এই নিয়ে এখনও কোনও আনুষ্ঠানিক ঘোষণা করেননি আরবাজ।

দেখুন অন্য খবর